पदयात्रा के बाद रथयात्रा की भी तैयारी!,किसने जनता से बचने के लिए चैंबर में लगवाई लिफ्ट
Rajasthan Political Interesting Stories - सत्ताधारी पार्टी में चल रहे सियासी घमासान के बीच प्रदेश के मुखिया प्रदेश के अलग अलग हिस्सों में जाकर महंगाई राहत कैंपों के जरिए सरकार के काम की मार्केटिंग में जुटे हैं
सियासी नरेटिव बदलने मंत्रिमंडल फेरबदल की सलाह, कौन मंत्री होंगे बाहर? 
​सत्ताधारी पार्टी में चल रहे सियासी घमासान के बीच प्रदेश के मुखिया प्रदेश के अलग अलग हिस्सों में जाकर महंगाई राहत कैंपों के जरिए सरकार के काम की मार्केटिंग में जुटे हैं। दूसरी तरफ युवा नेता लगातार मुखिया को घेर रहे हैं। प्रदेश के मुखिया लगातार नरेटिव बदलने की कोशिश कर रहे हैं। नरेटिव बदलने के लिए मुखिया को कुछ रणनीतिकारों से मंत्रिमंडल फेरबदल की सलाह दी है। काम नहीं करने वाले और सियासी रूप से मोस्ट अनफिट मंत्रियों को हटाने की भी सलाह दी गई है। अब सियासी गलियारों में हटाए जाने वाले मंत्रियों के नामों को लेकर चर्चाएं शुरू हो गई हैं। यह पुराना आजमाया हुआ फॉर्मूला है कि जब सरकार और पार्टी पर सवाल उठे तो टीम में आमूलचूल बदलाव करके चर्चाओं का रुख मोड़ा जा सकता है।
देश के मुखिया और प्रदेश के मुखिया में अलग से क्या चर्चा हुई?
देश के मुखिया और प्रदेश के मुखिया के सियासी रिश्ते हमेशा चर्चा का विषय रहते हैं। दोनों एक दूसरे को सार्वजनिक सम्मान देते हैं, लेकिन मौका मिलने पर एक दूसरे की खबर लेने का मौका भी नहीं चूकते। पिछले दिनों देश के मुखिया धार्मिक नगरी आए तो प्रदेश के मुखिया ने गर्मजोशी से स्वागत किया। प्रोग्राम खत्म होने के बाद दोनों की अकेले में छोटी सी चर्चा हुई। चर्चा क्या हुई इसका ब्योरा तो किसी को नहीं मिल पाया,लेकिन इस चर्चा की ही चर्चा सबसे ज्यादा है। प्रदेश के मुखिया ने जब देश के मुखिया के बयानों की निंदा की तो केंद्रीय मंत्री ने स्थानीय नेताओं को फोन करके बयान जारी करने को कहा। शाम को विपक्षी पार्टी के मुखिया से लेकर कई नेताओं ने बयान जारी कर दिए।
युवा नेता का रथ भी तैयार
सत्ताधारी पार्टी में आंतरिक लोकतंत्र हिलोरे मार रहा है। युवा नेता ने यात्रा की शुरुआत करके पार्टी के सामने चुनावी साल में चुनौती पेश कर दी है। युवा नेता के रणनीतिकारों ने लंबी तैयारी कर रखी है। पैदल यात्रा इसका ट्रायल बताया जा रहा है। आगे रथ यात्रा भी हो सकती है। रथ पहले से ही तैयार है। प्रदेश के मुखिया के लिए चुनावी साल में युवा नेता आगे भी चुनौतियां पेश करने की तैयारी में हैं। अब सियासी घर में फूट के साइड इफेक्ट तो दिखेंगे ही।
जनता से बचने आईएएस ने चैंबर में लगवा ली लिफ्ट
जनता से जुड़े महकमों के अफसरों को लोगों से मिलना जरूरी होता है, लेकिन हर अफसर ऐसा करे यह जरूरी नहीं है। राजधानी के विकास से जुड़ी एजेंसी में तैनात एक आईएएस ने जनता से बचने का अनोखा तोड़ निकाल लिया। साहब ने अपने चैंबर में ही लिफ्ट लगवा ली। कार से उतरते ही सीधे लिफ्ट में और लिफ्ट से सीधे चैंबर में। फिर भी कोई चैंबर में पहुंच जाए तो उससे बचने के लिए भी उपाय है। इसके लिए गुप्त दफ्तर भी बना लिया है। अब जनता जाए तो जाए कहां? आईएएस के एस्केपिज्म से जनता से लेकर नेता तक खफा हैं, लेकिन सब मन मसोस कर रह जाते हैं, क्योंकि साहब की अप्रोच टॉप तक है।
मारवाड़ की सियासत में बड़ी उथल-पुथल की सुगबुगाहट 
सियासी महारत के लिए फेमस मारवाड़ के एक जिले में चुनाव से पहले राजनीति अलग करवट ले सकती है। जिले के बड़े सियासी परिवार से संबंध रखने वाले नेताओं की इन दिनों विपक्षी पार्टी से नजदीकी बढ़ने के संकेत मिल रहे हैं। चर्चाएं तो यहां तक हैं कि सियासी परिवार ने अपने खास कार्यकर्ताओं तक को संकेत दे दिए हैं। अब राजनीति में जब तक कुछ हो न जाए तब तक उसे पुख्ता नहीं माना जा सकता। मारवाड़ के इस जिले में कई नेताओं के इधर उधर होने की तैयारियों के संकेत कई दिनों से मिल रहे हैं।
राजधानी के कार्यक्रम में संगठन मुखिया की पांचवें नंबर पर कुर्सी
सियासत में सार्वजनिक कार्यक्रमों में संगठन और सत्ता के मुखियाओं का प्रोटोकॉल का पालन अब तक होता रहा है, लेकिन सत्ताधारी पार्टी में कई बार क्रम गड़बड़ा जाता है। राजधानी में दिवंगत नेता की प्रतिमा अनावरण के समारोह में सीटिंग अरेजमेंट ने संगठन के मुखिया को नाराज कर दिया। कार्यक्रम में मंच पर बैठने की व्यवस्था इस तरह की गई थी जो संगठन मुखिया के प्रोटाकॉल के हिसाब से सही नहीं थी। संगठन मुखिया की कुर्सी पांचवें नवंबर पर थी जबकि उसका क्रम दो या तीन पर होना चाहिए था। अब पावर पॉलिटिक्स के कुछ घोषित अघोषित नियम होते हैं जिनका पालन नहीं होने पर चर्चाएं चल पड़ती हैं।
शहरी विकास महकमे में ACB का खौफ, काम ठप
शहरों के विकास से जुड़ा महकमा एसीबी के राडार पर आ गया है। महकमे के टॉप अफसर के खिलाफ केस दर्ज होने का असर कामकाज पर दिखना शुरू हो गया है। फाइलों की स्पीड पर ब्रेक लगने के साथ काम करवाने वाले भी गायब हैं। फिलहाल महकमे के टॉप लेवल वालों में खौफ का माहौल इसलिए है कि एसीबी जांच में कुछ नया निकलकर नहीं आ जाए। फाइलें खंगालने पर अभी कई बड़ों के नाम आने की संभावना है। फाइलें खंगालने पर पता नहीं क्या मिल जाए? हालांकि कानूनी जानकार अभी से केस को उतना मजबूत नहीं बता रहे। केस आगे चले न चले लेकिन फिलहाल इसके लपेटे में आए अफसरों का जनता में चरित्र हनन जरूर हो गया है, बाद में भले बरी हो जाएं। पहले भी दलालों ने अफसरों के नाम लिए,केस दर्ज हुआ, खूब चर्चाएं हुईं, लेकिन समय के साथ सब भुला दिया गया। यह केस चुनावी साल में दर्ज हुआ है इसलिए आगे साहबों को परेशानियां आ सकती है।
अपने ही शहर में मुखिया के कार्यक्रमों से दूर रहे मंत्री
सत्ताधारी पार्टी में इन दिनों अंदरखाने बहुत कुछ चल रहा है। राजधानी वाले तेजतर्रार मंत्री इन दिनों मन में बहुत कुछ लिए बैठे हैं। मुखियाजी को लेकर उनका आक्रोश भी समय समय पर निकलता रहता है। राजधानी में हाल ही दो बड़े प्रोग्राम हुए, जिनमें प्रदेश के मुखिया और कई मंत्री शामिल हुए। राजधानी वाले मंत्री दोनों प्रोग्राम्स से दूर थे। अब राजधानी के मंत्री जब राजधानी के प्रोग्राम से दूर रहे तो चर्चा होना स्वाभाविक है। राजधानी वाले मंत्रीजी उसी दिन दिल्ली दौरे पर चले गए थे।
इलेस्ट्रेशन : संजय डिमरी
वीडियो: राहुल बंसल
सुनी-सुनाई में पिछले सप्ताह भी थे कई किस्से, पढ़ने के लिए यहां क्लिक करें
विपक्षी पार्टी में रिश्वतकांड, चेहरों की लड़ाई:मुखिया के जन्मदिन पर टॉप नेता साइलेंट; सहप्रभारी बोले- राजस्थान कांग्रेस बिना ड्राइवर की ऑडी